CELEX: 32021R0725
Language: fi
Date: 2021-05-04 00:00:00
Title: Komission täytäntöönpanoasetus (EU) 2021/725, annettu 4 päivänä toukokuuta 2021, täytäntöönpanoasetuksista (EU) N:o 809/2014, (EU) N:o 180/2014, (EU) N:o 181/2014, (EU) 2017/892, (EU) 2016/1150, (EU) 2018/274, (EU) N:o 615/2014 ja (EU) 2015/1368 poikkeamisesta vuonna 2021 siltä osin kuin on kyse tietyistä yhteisen maatalouspolitiikan mukaisesti sovellettavista hallinnollisista ja paikalla tehtävistä tarkastuksista

5.5.2021   
               
               
                  FI
               
               
                  Euroopan unionin virallinen lehti
               
               
                  L 155/8
               
            
         KOMISSION TÄYTÄNTÖÖNPANOASETUS (EU) 2021/725,
         annettu 4 päivänä toukokuuta 2021,
         täytäntöönpanoasetuksista (EU) N:o 809/2014, (EU) N:o 180/2014, (EU) N:o 181/2014, (EU) 2017/892, (EU) 2016/1150, (EU) 2018/274, (EU) N:o 615/2014 ja (EU) 2015/1368 poikkeamisesta vuonna 2021 siltä osin kuin on kyse tietyistä yhteisen maatalouspolitiikan mukaisesti sovellettavista hallinnollisista ja paikalla tehtävistä tarkastuksista
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1306/2013 (1) ja erityisesti sen 62 artiklan 2 kohdan,
         ottaa huomioon unionin syrjäisimpien alueiden hyväksi toteutettavista maatalousalan erityistoimenpiteistä ja neuvoston asetuksen (EY) N:o 247/2006 kumoamisesta 13 päivänä maaliskuuta 2013 annetun Euroopan parlamentin ja neuvoston asetuksen (EU) N:o 228/2013 (2) ja erityisesti sen 8 artiklan ja 18 artiklan 1 kohdan toisen alakohdan,
         ottaa huomioon Egeanmeren pienten saarten hyväksi toteutettavista maatalousalan erityistoimenpiteistä ja neuvoston asetuksen (EY) N:o 1405/2006 kumoamisesta 13 päivänä maaliskuuta 2013 annetun Euroopan parlamentin ja neuvoston asetuksen (EU) N:o 229/2013 (3) ja erityisesti sen 7 artiklan, 11 artiklan 3 kohdan ja 14 artiklan 1 kohdan toisen alakohdan,
         sekä katsoo seuraavaa:
         
                     (1)
                  
                  
                     Koronaviruspandemian ja jäsenvaltioissa käyttöön otettujen laajojen liikkumisrajoitusten vuoksi kaikilla jäsenvaltioilla on poikkeuksellisia hallinnollisia vaikeuksia, jotka liittyvät paikalla tehtävien tarkastusten suunnitteluun ja tekemiseen oikea-aikaisesti ja vaaditussa määrin. Nämä vaikeudet saattavat viivästyttää tarkastusten suorittamista ja siitä seuraavaa tuen maksamista. Samaan aikaan viljelijät ovat alttiita pandemian aiheuttamille taloudellisille häiriöille, ja heillä on taloudellisia vaikeuksia ja kassavirtaongelmia.
                  
               
                     (2)
                  
                  
                     Näiden ennennäkemättömien olosuhteiden vuoksi komissio hyväksyi täytäntöönpanoasetuksen (EU) 2020/532 (4) näiden vaikeuksien lieventämiseksi säätämällä poikkeuksista yhteisen maatalouspolitiikan alalla sovellettaviin eri täytäntöönpanoasetuksiin tiettyjen hallinnollisten ja paikalla tehtävien tarkastusten ajoituksen ja lukumäärän osalta. Vaikeudet pitkittyvät, sillä koronaviruspandemia jatkuu vuonna 2021, joten on aiheellista säätää vastaavista toimenpiteistä myös vuonna 2021.
                  
               
                     (3)
                  
                  
                     Komission täytäntöönpanoasetuksessa (EU) N:o 809/2014 (5) vahvistetaan säännöt, jotka koskevat muun muassa paikalla tehtävien tarkastusten ajoitusta, yhdennettyyn järjestelmään kuuluvien tiettyjen paikalla tehtävien tarkastusten määrää, myös eläintukijärjestelmien osalta, ja tarkastusten määrän lisäämistä tietyissä järjestelmissä. Lisäksi kyseiseen asetukseen sisältyy paikalla tehtäviä tarkastuksia koskevia sääntöjä, jotka liittyvät tukikelpoisuusperusteisiin, sitoumuksiin ja muihin velvoitteisiin eläintukihakemusten ja eläimiin liittyvien tukitoimenpiteiden maksupyyntöjen osalta, tarkastusmääriin sellaisten maaseudun kehittämistoimenpiteiden osalta, jotka eivät liity pinta-alaan eivätkä eläimiin, sekä tarkastusten vähimmäismääriin täydentävien ehtojen osalta.
                  
               
                     (4)
                  
                  
                     Täytäntöönpanoasetuksen (EU) N:o 809/2014 24 artiklan 4 kohdassa, 48 artiklan 5 kohdassa, 49 artiklan 1 kohdassa, 52 artiklan 1 kohdassa, 60 artiklan 2 kohdassa ja 71 artiklan 3 kohdassa vahvistetaan tietyt säännöt, joita toimivaltaisen viranomaisen on noudatettava suorittaessaan hallinnollisia tai paikalla tehtäviä tarkastuksia. Koronaviruspandemian aiheuttamien olosuhteiden vuoksi on aiheellista kannustaa tekemään kyseiset tarkastukset käyttämällä kaukohavainnointia ja uusia teknologioita, kuten miehittämättömiä ilma-alusjärjestelmiä, paikkamerkittyjä valokuvia, maailmanlaajuisen satelliittinavigointijärjestelmän (GNSS) vastaanottimia yhdistettyinä Euroopan geostationaariseen navigointilisäjärjestelmään (EGNOS) ja Galileo-ohjelmaan, Copernicus Sentinel -satelliiteista saatavia tietoja ja muuta asiaankuuluvaa asiakirjanäyttöä, jotta voidaan tarkastaa kyseiseen tukijärjestelmään tai tukitoimenpiteeseen liittyvien tukikelpoisuusperusteiden, sitoumusten tai muiden velvoitteiden noudattaminen sekä täydentäviin ehtoihin liittyvien vaatimusten ja standardien noudattaminen.
                  
               
                     (5)
                  
                  
                     Täytäntöönpanoasetuksen (EU) N:o 809/2014 26 artiklan 4 kohtaan ja 42 artiklan 1 kohtaan sisältyy paikalla tehtäviä tarkastuksia koskevia sääntöjä sen todentamiseksi, että kaikkia tukikelpoisuusperusteita, sitoumuksia ja muita velvoitteita noudatetaan ja että tarkastukset kattavat kaikki eläimet, joista on jätetty tarkastettavien eläintukijärjestelmien tai eläimiin liittyvien tukitoimenpiteiden mukainen tukihakemus tai maksupyyntö. Tämänhetkisessä tilanteessa on aiheellista säätää, että jos jäsenvaltio ei kykene toteuttamaan näitä paikalla tehtäviä tarkastuksia kyseisissä säännöksissä edellytetyn mukaisesti eikä vaihtoehtoista näyttöä ole saatavilla, se voi päättää tehdä nämä hakuvuoteen 2021 tai kalenterivuoteen 2021 liittyvät tarkastukset milloin tahansa vuoden aikana, jos ne mahdollistavat tukikelpoisuusedellytysten tarkastamisen.
                  
               
                     (6)
                  
                  
                     Useat asetuksen (EU) N:o 1306/2013 mukaiset täydentäviin ehtoihin liittyvät velvoitteet ja Euroopan parlamentin ja neuvoston asetuksen (EU) N:o 1307/2013 (6) mukaiset eläimiin liittyviin tukijärjestelmiin ja tukitoimenpiteisiin liittyvät velvoitteet perustuvat niiden noudattamista koskeviin erityisiin ja eriytettyihin aikatauluihin ja edellyttävät näin ollen paikalla tehtäviä tarkastuksia näissä puitteissa. Toimenpiteet, jotka jäsenvaltiot ovat ottaneet käyttöön koronaviruspandemian rajoittamiseksi, vaikuttavat vaadittujen paikalla tehtävien tarkastusten asianmukaiseen toteutettavuuteen näiden velvoitteiden mukaisissa aikarajoissa. Tietyntyyppisiä tarkastuksia ei ehkä voida tehdä myöskään käyttämällä uusia teknologioita, jotka korvaisivat tilalla tehtävät käynnit. Sen vuoksi tiettyjen vuonna 2021 tehtävien tarkastusten osalta on tarpeen poiketa täytäntöönpanosetuksen (EU) N:o 809/2014 30–33 artiklasta, 40 a, 50 ja 52 artiklasta ja 68 artiklan 1 kohdasta ja vähentää paikalla tehtävien tarkastusten vähimmäismäärää pinta-alaan ja eläimiin liittyvien tukijärjestelmien ja tukitoimenpiteiden, yhdennetyn hallinto- ja valvontajärjestelmän piiriin kuulumattomien maaseudun kehittämistoimenpiteiden ja täydentäviä ehtoja koskevien velvoitteiden tavanomaiseen tarkastusmäärään nähden. Jotta voidaan varmistaa, että mahdollisuus rajoittaa tarkastusten perusjoukkoa on mahdollisimman tehokas, on myös aiheellista poiketa täytäntöönpanoasetuksen (EU) N:o 809/2014 35 artiklasta, 50 artiklan 5 kohdasta ja 68 artiklan 4 kohdasta ja antaa jäsenvaltioille mahdollisuus lykätä kyseisissä säännöksissä edellytettyä tarkastusten määrän lisäämistä, mukaan lukien täytäntöönpanoasetuksen (EU) 2020/532 4 artiklan 4 kohdassa, 7 artiklan toisessa kohdassa ja 9 artiklan toisessa kohdassa säädetyistä poikkeuksista johtuvat tarkastusten määrät.
                  
               
                     (7)
                  
                  
                     Tässä asetuksessa säädettyjen, täytäntöönpanoasetusta (EU) N:o 809/2014 koskevien poikkeusten tarkoituksena on antaa jäsenvaltioille mahdollisuus välttää viiveet valvontatoimenpiteissä ja tukihakemusten käsittelyssä, jotta tuensaajille suoritettavat maksut eivät viivästy vuonna 2021. On kuitenkin keskeisen tärkeää, että poikkeuksilla ei vaaranneta moitteetonta varainhoitoa eikä riittävän varmuuden vaatimusta. Poikkeuksia hyödyntävät jäsenvaltiot ovat näin ollen vastuussa kaikkien tarvittavien toimenpiteiden toteuttamisesta sen varmistamiseksi, että vältetään liialliset maksut ja että aiheettomasti maksettujen määrien takaisinperintä käynnistetään. Näiden poikkeusten hyödyntämisestä olisi mainittava asetuksen (EU) N:o 1306/2013 7 artiklan 3 kohdan ensimmäisen alakohdan b alakohdassa tarkoitetussa johdon vahvistuslausumassa varainhoitovuosien 2021 ja 2022 osalta.
                  
               
                     (8)
                  
                  
                     Komission täytäntöönpanosetuksissa (EU) N:o 180/2014 (7) ja (EU) N:o 181/2014 (8) säädetään unionin syrjäisimpien alueiden ja Egeanmeren pienten saarten hyväksi toteutettavia maatalousalan erityistoimenpiteitä koskevien tarkastusten määrästä. Kun otetaan huomioon koronaviruspandemian rajoittamiseksi käyttöön otetut toimenpiteet, jotka vaikuttavat myös unionin syrjäisimpiin alueisiin ja Egeanmeren pieniin saariin, on aiheellista poiketa näistä asetuksista pidentämällä mahdollisuutta käyttää uusia teknologioita vaihtoehtoisina näytön lähteinä tarkastusten osalta sekä mukauttamalla paikalla tehtävien tarkastusten määriä vuoden 2021 osalta.
                  
               
                     (9)
                  
                  
                     Komission täytäntöönpanoasetuksen (EU) 2017/892 (9) 24 artiklassa säädetään, että jäsenvaltioiden on tarkastettava hedelmä- ja vihannesalan tuottajaorganisaatioiden tai tuottajaorganisaatioiden yhteenliittymien hyväksymisperusteet, myös paikalla tehtävin tarkastuksin. Koronaviruspandemian rajoittamiseksi käyttöön otettujen toimenpiteiden vuoksi hyväksymisperusteita koskevia paikalla tehtäviä tarkastuksia ei tulisi soveltaa vuonna 2021.
                  
               
                     (10)
                  
                  
                     Täytäntöönpanoasetuksen (EU) 2017/892 27 artiklan 2 kohdassa vahvistetaan vuotuisia paikalla tehtäviä tarkastuksia koskeva otos, jonka on käsitettävä vähintään 30 prosenttia haetun tuen kokonaismäärästä, ja siinä säädetään, että jokaiseen toimintaohjelmaa toteuttavaan hedelmä- ja vihannesalan tuottajaorganisaatioon tai tuottajaorganisaatioiden yhteenliittymään on tehtävä tarkastuskäynti vähintään kolmen vuoden välein. Kyseisen asetuksen 27 artiklan 7 kohdassa säädetään lisäksi, että saman asetuksen 27 artiklan 2 kohdassa tarkoitettuun otokseen kuuluvien tuottajaorganisaatioiden jäsenten yksittäisillä tiloilla toteutettavien toimien osalta on tehtävä ainakin yksi tarkastuskäynti niiden täytäntöönpanon todentamiseksi. Koronaviruspandemian rajoittamiseksi käyttöön otettujen toimenpiteiden vuoksi jäsenvaltiot eivät ehkä kykene täyttämään näitä vaatimuksia, minkä vuoksi niille olisi annettava mahdollisuus tehdä pienempi prosenttiosuus näitä tarkastuksia vuonna 2021 eikä niihin tulisi soveltaa vuonna 2021 vaatimuksia, jotka koskevat tuottajaorganisaatioihin tehtävien tarkastuskäyntien tiheyttä.
                  
               
                     (11)
                  
                  
                     Täytäntöönpanoasetuksen (EU) 2017/892 29 artiklan 2 kohdassa säädetään, että markkinoiltapoistotoimia koskevien ensimmäisen tason tarkastusten on katettava 100 prosenttia markkinoilta poistettujen tuotteiden määrästä lukuun ottamatta tuotteita, jotka on tarkoitettu ilmaisjakeluun, joiden osalta jäsenvaltio voi saman asetuksen 29 artiklan 3 kohdan mukaisesti tarkastaa pienemmän prosenttiosuuden, jonka on kuitenkin oltava vähintään 10 prosenttia tuottajaorganisaation asianomaisista määristä markkinointivuoden aikana. Koronaviruspandemian rajoittamiseksi käyttöön otettujen toimenpiteiden vuoksi jäsenvaltiot eivät ehkä kykene täyttämään tätä vaatimusta, minkä vuoksi niille olisi annettava mahdollisuus tarkastaa vuonna 2021 pienempi prosenttiosuus, jonka on kuitenkin oltava vähintään 10 prosenttia tuottajaorganisaation asianomaisista määristä markkinointivuoden aikana, myös kaikkien markkinoilta poistettujen tuotteiden osalta niiden suunnitellusta käyttötarkoituksesta riippumatta.
                  
               
                     (12)
                  
                  
                     Täytäntöönpanoasetuksen (EU) 2017/892 30 artiklan 3 kohdassa säädetään, että jokaisen tarkastuksen yhteydessä on tarkastettava otos, joka edustaa vähintään viittä prosenttia tuottajaorganisaation markkinointivuoden aikana markkinoilta poistamista määristä. Koronaviruspandemian rajoittamiseksi käyttöön otettujen toimenpiteiden vuoksi jäsenvaltiot eivät ehkä kykene täyttämään tätä vaatimusta, minkä vuoksi niille olisi annettava vuonna 2021 mahdollisuus käyttää otosta, joka edustaa vähintään 3 prosenttia tuottajaorganisaation markkinointivuoden 2020 aikana markkinoilta poistamista määristä.
                  
               
                     (13)
                  
                  
                     Koronaviruspandemian rajoittamiseksi käyttöön otettujen toimenpiteiden vuoksi jäsenvaltioiden on edelleen vuonna 2021 käytännössä mahdotonta tehdä vuotuisille tukihakemuksille paikalla tehtäviä järjestelmällisiä ja otokseen perustuvia tarkastuksia, markkinoiltapoistotoimia koskevia ensimmäisen ja toisen tason tarkastuksia sekä raakana korjaamista ja korjaamatta jättämistä koskevia tarkastuksia, joista säädetään täytäntöönpanoasetuksen (EU) 2017/892 27 artiklan 7 kohdassa, 29 artiklan 2 kohdassa, 30 artiklan 3 kohdassa sekä 31 artiklan 1 ja 2 kohdassa. Sen vuoksi jäsenvaltioiden olisi voitava määritellä tarkastuksia, jotka vastaavat järjestelmällisiä paikalla tehtäviä tarkastuksia, kuten paikkamerkityt valokuvat, päivätyt valokuvat, päivätyt miehittämättömien ilma-alusten valvontaraportit, hallinnolliset tarkastukset tai tuensaajien kanssa järjestettävät videokokoukset.
                  
               
                     (14)
                  
                  
                     Koronaviruspandemian rajoittamiseksi käyttöön otettujen toimenpiteiden vuoksi on vuonna 2020 käytännössä ollut ja vuonna 2021 tulee olemaan mahdotonta, että jäsenvaltiot voisivat tehdä järjestelmällisiä ja otokseen perustuvia tarkastuksia paikalla Euroopan parlamentin ja neuvoston asetuksen (EU) N:o 1308/2013 (10) 45–52 artiklan mukaisesti tukea saavien toimien osalta. Sen vuoksi säädettiin poikkeuksesta komission täytäntöönpanoasetuksen (EU) 2016/1150 (11) 32 artiklan 1 kohtaan ja 42 artiklan 3 kohtaan varainhoitovuoden 2020 osalta ja poikkeus olisi pidettävä voimassa varainhoitovuonna 2021, jotta jäsenvaltiot voisivat määritellä valvonnan, joka vastaa järjestelmällisiä paikalla tehtäviä tarkastuksia, kuten päivätyt valokuvat, päivätyt miehittämättömien ilma-alusten valvontaraportit, hallinnolliset tarkastukset tai tuensaajien kanssa järjestettävät videokokoukset, ja jolla varmistetaan ennen tukien maksamista, että viinialan tukiohjelmiin liittyvän lainsäädännön sääntöjä noudatetaan.
                  
               
                     (15)
                  
                  
                     On myös käytännössä mahdotonta, että jäsenvaltiot voisivat tehdä varainhoitovuoden 2021 osalta täytäntöönpanoasetuksen (EU) 2016/1150 43 artiklan 3 kohdassa säädetyssä määräajassa järjestelmälliset tarkastukset paikalla niiden raakana korjaamiseen liittyvien operaatioiden osalta, jotka saavat asetuksen (EU) N:o 1308/2013 47 artiklan mukaista tukea. Sen vuoksi olisi otettava käyttöön poikkeus, jolla lykätään tarkastusten päätökseen saattaminen 15 päivään syyskuuta 2021.
                  
               
                     (16)
                  
                  
                     Komission täytäntöönpanoasetuksen (EU) 2018/274 (12) 27 artiklan 3 kohdassa vahvistetaan niiden näytteiden määrä, jotka on otettava viinitarhoilta tuoreista viinirypäleistä asianomaisen palstan korjuuaikana komission delegoidun asetuksen (EU) 2018/273 (13) 39 artiklassa tarkoitetun isotooppitietojen analyyttisen tietopankin perustamista varten. Jos jäsenvaltio ei voi tehdä näitä tarkastuksia koronaviruspandemian rajoittamiseksi toteutettujen toimenpiteiden vuoksi, sille olisi annettava mahdollisuus poiketa näytteiden vähimmäismäärästä.
                  
               
                     (17)
                  
                  
                     Täytäntöönpanoasetuksen (EU) 2018/274 31 artiklan 2 kohdan b alakohdassa säädetään, että jäsenvaltioiden on suoritettava vuotuiset paikalla tehtävät tarkastukset vähintään 5 prosentille kaikista viinitilarekisterissä mainituista viininviljelijöistä. Koska koronaviruspandemian rajoittamiseksi toteutetut toimenpiteet estävät näiden tarkastusten tekemisen useissa viinintuottajajäsenvaltioissa pitkältä ajanjaksolta, tätä prosenttiosuutta olisi pienennettävä vuoden 2021 osalta. Samasta syystä jäsenvaltioille olisi annettava mahdollisuus keskeyttää vuonna 2021 tilapäisesti kyseisen asetuksen 31 artiklan 2 kohdan c alakohdassa tarkoitetut järjestelmälliset paikalla tehtävät tarkastukset viiniköynnökselle istutetuilla aloilla, joita ei ole sisällytetty mihinkään tilakohtaiseen asiakirja-aineistoon.
                  
               
                     (18)
                  
                  
                     Oliiviöljyn ja syötäväksi tarkoitettujen oliivien alan tukemista koskevien työohjelmien osalta komission täytäntöönpanoasetuksessa (EU) N:o 615/2014 (14) vahvistetaan säännöt paikalla tehtävistä tarkastuksista sen todentamiseksi, että unionin rahoituksen myöntämisedellytykset täyttyvät. Koronaviruspandemian rajoittamiseksi käyttöön otettujen toimenpiteiden vuoksi tällaisia tarkastuksia saattaa olla vaikea toteuttaa kyseisen asetuksen 6 artiklassa edellytetyllä tavalla. Sen vuoksi on aiheellista antaa jäsenvaltioille joustovaraa sallimalla kalenterivuonna 2021 paikalla tehtävien tarkastusten korvaaminen vaihtoehtoisilla tarkastuksilla.
                  
               
                     (19)
                  
                  
                     Komission täytäntöönpanoasetuksessa (EU) 2015/1368 (15) säädetään mehiläishoitoalan tuesta, ja siihen sisältyy sääntöjä valvonnasta ja tarkastuksista, jotka liittyvät kansallisten mehiläishoito-ohjelmien moitteettomaan täytäntöönpanoon, aiheutuneisiin tosiasiallisiin menoihin sekä mehiläistenhoitajien ilmoittamien mehiläispesien oikeaan lukumäärään. Kyseisen asetuksen 8 artiklan 3 kohdan mukaan jäsenvaltioiden on varmistettava, että vähintään 5 prosenttia niiden mehiläishoito-ohjelmista tukea hakevista hakijoista tarkastetaan paikalla. Koronaviruspandemian rajoittamiseksi käyttöön otettujen toimenpiteiden vuoksi saattaa olla vaikea suorittaa paikalla tehtäviä tarkastuksia, jotka tarvittaisiin kyseisen vähimmäismäärän noudattamiseksi. Sen vuoksi on aiheellista antaa jäsenvaltioille joustovaraa ja sallia poikkeaminen vaatimuksesta. Tällainen poikkeaminen ei kuitenkaan saa kasvattaa aiheettomasti suoritettujen maksujen riskiä. Sen vuoksi paikalla tehtävien tarkastusten määrän vähentäminen olisi korvattava mahdollisuuksien mukaan vaihtoehtoisella valvonnalla.
                  
               
                     (20)
                  
                  
                     Koska tässä asetuksessa säädetyt toimenpiteet ovat tarpeen, jotta jäsenvaltiot voivat järjestää valvontakampanjoita noudattaen koronaviruspandemian rajoittamiseksi käyttöön otettuja toimenpiteitä, tämän asetuksen olisi tultava voimaan päivänä, jona se julkaistaan Euroopan unionin virallisessa lehdessä, ja sitä olisi sovellettava takautuvasti, jotta se kattaa asianomaisten valvontakampanjoiden keston kokonaisuudessaan: I ja II luvussa ja III luvun 3 ja 4 jaksossa säädettyjä toimenpiteitä olisi sovellettava 1 päivästä tammikuuta 2021, mikä vastaa yhdennetyssä hallinto- ja valvontajärjestelmässä hakuvuotta taikka muiden kuin pinta-alaan ja eläimiin liittyvien maaseudun kehittämisen tukitoimenpiteiden ja viinialan toimenpiteiden osalta kalenterivuotta; III luvun 1 ja 2 jakson toimenpiteitä olisi sovellettava 16 päivästä lokakuuta 2020, mikä vastaa varainhoitovuotta, ja III luvun 5 jakson toimenpiteitä olisi sovellettava 1 päivästä elokuuta 2020, mikä vastaa mehiläishoitovuotta.
                  
               
                     (21)
                  
                  
                     Tässä asetuksessa säädetyt toimenpiteet ovat maatalousrahastojen komitean, suorien tukien komitean, maaseudun kehittämiskomitean ja maatalouden yhteisen markkinajärjestelyn komitean lausunnon mukaiset,
                  
               ON HYVÄKSYNYT TÄMÄN ASETUKSEN:
         I LUKU
         
            TÄYTÄNTÖÖNPANOASETUSTA (EU) N:O 809/2014 KOSKEVAT POIKKEUKSET
         
         
            1 artikla
            Poiketen siitä, mitä täytäntöönpanoasetuksen (EU) N:o 809/2014 24 artiklan 4 kohdassa, 48 artiklan 5 kohdassa, 49 artiklan 1 kohdassa, 52 artiklan 1 kohdassa, 60 artiklan 2 kohdan kolmannessa alakohdassa sekä 71 artiklan 3 kohdassa säädetään, jäsenvaltio voi koronaviruspandemian rajoittamiseksi käyttöön otettujen toimenpiteiden vuoksi päättää korvata hakuvuoden 2021 tai kalenterivuoden 2021 osalta kyseisen asetuksen nojalla tehtävät fyysiset tarkastukset, etenkin tarkastuskäynnit ja paikalla tehtävät tarkastukset, käyttämällä satelliitti- tai ilmakuvien kuvatulkintaa tai uusia teknologioita, kuten paikkamerkittyjä valokuvia, taikka muuta asiaankuuluvaa näyttöä, mukaan lukien tuensaajan toimivaltaisen viranomaisen pyynnöstä toimittama asiakirjanäyttö, jonka perusteella voidaan tehdä lopulliset päätelmät toimivaltaista viranomaista tyydyttävällä tavalla.
            Jos täytäntöönpanoasetuksen (EU) N:o 809/2014 48 artiklan 5 kohdassa tarkoitettuja tuettuun toimeen tai investointikohteeseen kohdistuvia tarkastuskäyntejä ei voida korvata asiaankuuluvalla asiakirjanäytöllä, jäsenvaltioiden on tehtävä tarkastuskäynnit loppumaksun suorittamisen jälkeen.
         
         
            2 artikla
            Poiketen siitä, mitä täytäntöönpanoasetuksen (EU) N:o 809/2014 26 artiklan 4 kohdassa ja 42 artiklan 1 kohdassa säädetään, jos jäsenvaltio ei koronaviruspandemian rajoittamiseksi käyttöön otettujen toimenpiteiden vuoksi kykene toteuttamaan paikalla tehtäviä tarkastuksia kyseisissä säännöksissä edellytetyn aikataulun mukaisesti, eikä tarvittavaa näyttöä saada vaihtoehtoisilla menetelmillä, mukana lukien uudet teknologiat, jäsenvaltio voi päättää tehdä hakuvuoden 2021 osalta tai kalenterivuoden 2021 osalta kyseiset tarkastukset milloin tahansa vuoden aikana, jos ne mahdollistavat tukikelpoisuusedellytysten tarkastamisen.
         
         
            3 artikla
            
               1.   Jos jäsenvaltio ei koronaviruspandemian rajoittamiseksi käyttöön otettujen toimenpiteiden vuoksi kykene toteuttamaan paikalla tehtäviä tarkastuksia hakuvuonna 2021 tai kalenterivuonna 2021 täytäntöönpanoasetuksen (EU) N:o 809/2014 30–33 ja 35 artiklassa, 40 a artiklan 1 kohdan ensimmäisen alakohdan c alakohdassa, 40 a artiklan 2 kohdan b alakohdassa, 50 artiklan 1 kohdan ensimmäisessä alakohdassa, 50 artiklan 5 kohdassa, 52 artiklan 2 kohdassa, 60 artiklan 2 kohdan kolmannessa alakohdassa, 68 artiklan 1 kohdan ensimmäisessä alakohdassa tai 68 artiklan 4 kohdassa vahvistettujen vaatimusten mukaisesti, jäsenvaltio voi päättää soveltaa tämän artiklan 2–13 kohdassa vahvistettuja sääntöjä.
            
            
               2.   Poiketen siitä, mitä täytäntöönpanoasetuksen (EU) N:o 809/2014 30 artiklassa säädetään, tarkastusten määrän on hakuvuonna 2021 oltava vähintään
               
                           a)
                        
                        
                           3 prosenttia tuensaajista, jotka hakevat perustukijärjestelmän tai yhtenäisen pinta-alatuen järjestelmän tukea;
                        
                     
                           b)
                        
                        
                           3 prosenttia tuensaajista, jotka hakevat uudelleenjakotukea;
                        
                     
                           c)
                        
                        
                           3 prosenttia tuensaajista, jotka hakevat luonnonhaitta-alueille myönnettävää tukea;
                        
                     
                           d)
                        
                        
                           3 prosenttia tuensaajista, jotka hakevat nuorten viljelijöiden tukea;
                        
                     
                           e)
                        
                        
                           3 prosenttia tuensaajista, jotka hakevat pinta-alaan liittyviä tukia vapaaehtoisen tuotantosidonnaisen tuen puitteissa;
                        
                     
                           f)
                        
                        
                           3 prosenttia kaikista tuensaajista, jotka hakevat pienviljelijäjärjestelmän tukea;
                        
                     
                           g)
                        
                        
                           10 prosenttia hampun tuotantoon käytettäväksi ilmoitetuista aloista;
                        
                     
                           h)
                        
                        
                           3 prosenttia tuensaajista, jotka hakevat puuvillan lajikohtaista tukea.
                        
                     Jäsenvaltiot, jotka ovat jo täytäntöönpanoasetuksen (EU) N:o 809/2014 36 artiklan mukaisesti päättäneet vähentää tiettyjen järjestelmien tarkastusten määrän 3 prosenttiin, voivat vähentää näille järjestelmille tässä kohdassa vahvistetut prosenttiosuudet edelleen yhteen prosenttiin.
            
            
               3.   Poiketen siitä, mitä täytäntöönpanoasetuksen (EU) N:o 809/2014 31 artiklassa säädetään, tarkastusten määrän on hakuvuonna 2021 oltava vähintään
               
                           a)
                        
                        
                           3 prosenttia tuensaajista, joiden edellytetään noudattavan ilmaston ja ympäristön kannalta suotuisia maatalouskäytäntöjä;
                        
                     
                           b)
                        
                        
                           1 prosentti
                           
                                       i)
                                    
                                    
                                       joko kaikista niistä viherryttämistuen saamisen edellytykset täyttävistä tuensaajista, jotka on vapautettu viljelyn monipuolistamista ja ekologista alaa koskevista velvoitteista, koska he eivät täytä asetuksen (EU) N:o 1307/2013 44 ja 46 artiklassa tarkoitettuja kynnysarvoja, ja joita kyseisen asetuksen 45 artiklassa tarkoitetut velvoitteet eivät koske;
                                    
                                 
                                       ii)
                                    
                                    
                                       tai vuosina, joina komission delegoidun asetuksen (EU) N:o 639/2014 (16) 44 artiklaa ei sovelleta jäsenvaltiossa, niistä viherryttämistuen saamisen edellytykset täyttävistä tuensaajista, jotka on vapautettu viljelyn monipuolistamista ja ekologista alaa koskevista velvoitteista, koska he eivät täytä asetuksen (EU) N:o 1307/2013 44 ja 46 artiklassa tarkoitettuja kynnysarvoja, ja joita kyseisen asetuksen 45 artiklan 1 kohdassa tarkoitettu velvoite ei koske;
                                    
                                 
                     
                           c)
                        
                        
                           3 prosenttia tuensaajista, joiden edellytetään noudattavan viherryttämiskäytäntöjä ja käyttävän asetuksen (EU) N:o 1307/2013 43 artiklan 3 kohdan b alakohdassa tarkoitettuja kansallisia tai alueellisia ympäristösertifiointijärjestelmiä.
                        
                     Ensimmäisen alakohdan a alakohdassa tarkoitettuun tarkastusten määrään on sisällyttävä samaan aikaan vähintään 3 prosenttia kaikista tuensaajista, joilla on neuvoston direktiivin 92/43/ETY (17) tai Euroopan parlamentin ja neuvoston direktiivin 2009/147/EY (18) soveltamisalaan kuuluvilla alueilla sijaitsevia ympäristön kannalta herkkiä pysyviä nurmia tai asetuksen (EU) N:o 1307/2013 45 artiklan 1 kohdassa tarkoitettuja muita herkkiä alueita.
            
            
               4.   Poiketen siitä, mitä täytäntöönpanoasetuksen (EU) N:o 809/2014 32 artiklassa säädetään, tarkastusten määrän on hakuvuonna 2021 oltava vähintään
               
                           a)
                        
                        
                           3 prosenttia tuensaajista, jotka hakevat maaseudun kehittämistoimenpiteitä koskevaa tukea;
                        
                     
                           b)
                        
                        
                           3 prosenttia kaikista kollektiivisen hakemuksen jättävistä kollektiiveista.
                        
                     Euroopan parlamentin ja neuvoston asetuksen (EU) N:o 1305/2013 (19) 28 ja 29 artiklassa säädetyissä toimenpiteissä tarkastusten 3 prosentin määrä on ensimmäisen alakohdan a alakohdan osalta saavutettava kunkin yksittäisen toimenpiteen tasolla.
            
            
               5.   Poiketen siitä, mitä täytäntöönpanoasetuksen (EU) N:o 809/2014 33 artiklassa säädetään, tarkastusten määrän on hakuvuonna 2021 oltava vähintään 3 prosenttia kaikista tuensaajista, jotka hakevat eläintukijärjestelmien tukea, ja katettava vähintään 3 prosenttia eläimistä.
            
            
               6.   Poiketen siitä, mitä täytäntöönpanoasetuksen (EU) N:o 809/2014 35 artiklassa säädetään, jäsenvaltiot voivat päättää lykätä tarkastusten määrän lisäämistä, jota olisi pitänyt soveltaa hakuvuonna 2021 tämän artiklan 2–5 kohdassa tarkoitettuihin tukijärjestelmiin ja tukitoimenpiteisiin, ja korvata sen vastaavalla korotuksella hakuvuoden 2022 osalta.
            
            
               7.   Poiketen siitä, mitä täytäntöönpanoasetuksen (EU) N:o 809/2014 40 a artiklan 1 kohdan ensimmäisen alakohdan c alakohdan ensimmäisessä virkkeessä säädetään, tukikelpoisuusperusteisiin, sitoumuksiin ja muihin velvoitteisiin liittyvät asiaankuuluvat tarkastukset on tehtävä vähintään 3 prosentille asianomaisista tuensaajista.
            
            
               8.   Poiketen siitä, mitä täytäntöönpanoasetuksen (EU) N:o 809/2014 40 a artiklan 2 kohdan b alakohdassa säädetään, hampun tetrahydrokannabinolipitoisuuden tarkastukset on tehtävä vähintään 10 prosentille alasta.
            
            
               9.   Poiketen siitä, mitä täytäntöönpanoasetuksen (EU) N:o 809/2014 50 artiklan 1 kohdan ensimmäisessä alakohdassa ja 60 artiklan 2 kohdan kolmannessa alakohdassa säädetään, tarkastusten määrän on kalenterivuonna 2021 oltava vähintään 3 prosenttia.
            
            
               10.   Poiketen siitä, mitä täytäntöönpanoasetuksen (EU) N:o 809/2014 50 artiklan 5 kohdassa säädetään, jäsenvaltio voi päättää lykätä tarkastusten määrän lisäämistä, jota olisi pitänyt soveltaa kalenterivuonna 2021, ja korvata sen vastaavalla korotuksella kalenterivuoden 2022 osalta.
            
            
               11.   Poiketen siitä, mitä täytäntöönpanoasetuksen (EU) N:o 809/2014 52 artiklan 2 kohdassa säädetään, jälkitarkastusten määrän on kalenterivuonna 2021 oltava vähintään 0,6 prosenttia.
            
            
               12.   Poiketen siitä, mitä täytäntöönpanoasetuksen (EU) N:o 809/2014 68 artiklan 1 kohdan ensimmäisessä alakohdassa säädetään, täydentävien ehtojen tarkastusten määrän on hakuvuonna 2021 oltava vähintään 0,5 prosenttia.
            
            
               13.   Poiketen siitä, mitä täytäntöönpanoasetuksen (EU) N:o 809/2014 68 artiklan 4 kohdassa säädetään, jäsenvaltio voi päättää lykätä tarkastusten määrän lisäämistä, jota olisi pitänyt soveltaa hakuvuonna 2021, ja korvata sen vastaavalla korotuksella hakuvuoden 2022 osalta.
            
         
         
            4 artikla
            Tämän asetuksen 1, 2 ja 3 artiklaa soveltavien jäsenvaltioiden on sisällytettävä asetuksen (EU) N:o 1306/2013 7 artiklan 3 kohdan ensimmäisen alakohdan b alakohdan nojalla laadittavaan johdon vahvistuslausumaan varainhoitovuosien 2021 ja 2022 osalta vahvistus siitä, että liialliset maksut tuensaajille on estetty ja aiheettomasti maksettujen määrien takaisinperintä on käynnistetty kaikkien tarvittavien tietojen todentamisen perusteella.
         
         II LUKU
         
            UNIONIN SYRJÄISIMPIEN ALUEIDEN JA EGEANMEREN PIENTEN SAARTEN HYVÄKSI TOTEUTETTAVIA ERITYISTOIMENPITEITÄ KOSKEVAT POIKKEUKSET
         
         
            1 JAKSO
         
         
            
               Täytäntöönpanoasetusta (EU) N:o 180/2014 koskevat poikkeukset
            
         
         
            5 artikla
            
               1.   Poiketen siitä, mitä täytäntöönpanoasetuksen (EU) N:o 180/2014 16 artiklan 2 kohdassa säädetään, jos jäsenvaltio ei koronaviruspandemian rajoittamiseksi käyttöön otettujen toimenpiteiden vuoksi kykene toteuttamaan paikalla tehtäviä tarkastuksia syrjäisimmillä alueilla kyseisessä säännöksessä vahvistettujen sääntöjen mukaisesti, se voi vuonna 2021 päättää järjestää fyysiset tarkastukset tämän artiklan 2 kohdassa vahvistettujen sääntöjen mukaisesti.
            
            
               2.   Maataloustuotteiden tuontiin, alueelle tuloon, vientiin ja lähettämiseen liittyvien asianomaisella syrjäisimmällä alueella tehtävien fyysisten tarkastusten on koskettava vähintään 3 prosentin edustavaa otosta täytäntöönpanoasetuksen (EU) N:o 180/2014 9 artiklan mukaisesti esitetyistä todistuksista.
            
            
               3.   Poiketen siitä, mitä täytäntöönpanoasetuksen (EU) N:o 180/2014 22 artiklassa säädetään, jos jäsenvaltio ei koronaviruspandemian rajoittamiseksi käyttöön otettujen toimenpiteiden vuoksi kykene toteuttamaan paikalla tehtäviä tarkastuksia syrjäisimmillä alueilla kyseisessä artiklassa vahvistettujen sääntöjen mukaisesti, se voi päättää järjestää paikalla tehtävät tarkastukset vuonna 2021 tämän artiklan 4 kohdassa vahvistettujen sääntöjen mukaisesti.
            
            
               4.   Toimivaltaisten viranomaisten on toteutettava täytäntöönpanoasetuksen (EU) N:o 180/2014 24 artiklan 1 kohdan mukaisen riskianalyysin perusteella paikalla tehtäviä satunnaistarkastuksia vähintään 3 prosentille tukihakemuksista. Myös otoksen on oltava vähintään 3 prosenttia kunkin toimen tuen kohteena olevista määristä.
            
            
               5.   Poiketen siitä, mitä täytäntöönpanoasetuksen (EU) N:o 180/2014 16 artiklan 2 kohdassa ja 22 artiklassa säädetään, jos jäsenvaltio ei koronaviruspandemian rajoittamiseksi käyttöön otettujen toimenpiteiden vuoksi kykene toteuttamaan paikalla tehtäviä tarkastuksia syrjäisimpien alueiden hyväksi toteutettavien erityistoimenpiteiden osalta mainituissa säännöksissä vuoden 2021 osalta vahvistettujen sääntöjen mukaisesti, jäsenvaltio voi päättää, että
               
                           a)
                        
                        
                           paikalla tehtävät tarkastukset korvataan käyttämällä uusia teknologioita, kuten paikkamerkittyjä valokuvia, päivättyjä valokuvia, päivättyjä miehittämättömien ilma-alusten valvontaraportteja, tuensaajien kanssa järjestettäviä videokokouksia tai muuta asiaankuuluvaa asiakirjanäyttöä, joita voidaan käyttää tukena tarkastettaessa toimenpiteiden asianmukaista täytäntöönpanoa;
                        
                     
                           b)
                        
                        
                           nämä tarkastukset tehdään milloin tahansa vuodesta, jos ne mahdollistavat tukikelpoisuusedellytysten tarkastamisen, myös loppumaksun suorittamisen jälkeen.
                        
                     
            
               6.   Poiketen siitä, mitä asetuksen (EU) N:o 1306/2013 59 artiklan 5 kohdassa säädetään, jäsenvaltio voi päättää lykätä tarkastusten määrän lisäämistä, jota olisi pitänyt soveltaa hakuvuonna 2021 tämän artiklan 1–5 kohdassa tarkoitettuihin tukijärjestelmiin ja tukitoimenpiteisiin, ja korvata sen vastaavalla korotuksella hakuvuoden 2022 osalta.
            
         
         
            2 JAKSO
         
         
            
               Täytäntöönpanoasetusta (EU) N:o 181/2014 koskevat poikkeukset
            
         
         
            6 artikla
            
               1.   Poiketen siitä, mitä täytäntöönpanoasetuksen (EU) N:o 181/2014 13 artiklan 2 kohdassa säädetään, jos Kreikka ei koronaviruspandemian rajoittamiseksi käyttöön otettujen toimenpiteiden vuoksi kykene toteuttamaan fyysisiä tarkastuksia kyseisessä säännöksessä vahvistettujen sääntöjen mukaisesti, se voi päättää järjestää fyysiset tarkastukset vuonna 2021 tämän artiklan 2 kohdassa vahvistettujen sääntöjen mukaisesti.
            
            
               2.   Maataloustuotteiden alueelle tuloon liittyvien Egeanmeren pienillä saarilla tehtävien fyysisten tarkastusten on koskettava vähintään 3 prosentin edustavaa otosta täytäntöönpanoasetuksen (EU) N:o 181/2014 7 artiklan mukaisesti esitetyistä todistuksista. Kyseisen asetuksen 3 jaksossa tarkoitettuun vientiin tai lähettämiseen liittyvien Egeanmeren pienillä saarilla tehtävien fyysisten tarkastusten on koskettava vähintään 3 prosentin edustavaa otosta toimista Kreikan vahvistamien riskiprofiilien perusteella.
            
            
               3.   Poiketen siitä, mitä täytäntöönpanoasetuksen (EU) N:o 181/2014 20 artiklassa säädetään, jos Kreikka ei koronaviruspandemian rajoittamiseksi käyttöön otettujen toimenpiteiden vuoksi kykene toteuttamaan paikalla tehtäviä tarkastuksia kyseisessä artiklassa vahvistettujen sääntöjen mukaisesti, se voi päättää järjestää paikalla tehtävät tarkastukset vuonna 2021 tämän artiklan 4 kohdassa vahvistettujen sääntöjen mukaisesti.
            
            
               4.   Toimivaltaisten viranomaisten on toteutettava täytäntöönpanoasetuksen (EU) N:o 181/2014 22 artiklan 1 kohdan mukaisen riskianalyysin perusteella paikalla tehtäviä satunnaistarkastuksia kunkin toimen osalta vähintään 3 prosentille tukihakemuksista. Myös otoksen on oltava vähintään 3 prosenttia kunkin toimen tuen kohteena olevista määristä.
            
            
               5.   Poiketen siitä, mitä täytäntöönpanoasetuksen (EU) N:o 181/2014 13 artiklan 2 kohdassa ja 20 artiklassa säädetään, jos Kreikka ei koronaviruspandemian torjumiseksi käyttöön otettujen toimenpiteiden vuoksi kykene toteuttamaan paikalla tehtäviä tarkastuksia Egeanmeren pienten saarten hyväksi toteutettavien erityistoimenpiteiden osalta mainituissa säännöksissä vuoden 2021 osalta vahvistettujen sääntöjen mukaisesti, Kreikka voi päättää, että
               
                           a)
                        
                        
                           paikalla tehtävät tarkastukset korvataan käyttämällä uusia teknologioita, kuten paikkamerkittyjä valokuvia, päivättyjä valokuvia, päivättyjä miehittämättömien ilma-alusten valvontaraportteja, tuensaajien kanssa järjestettäviä videokokouksia tai muuta asiaankuuluvaa asiakirjanäyttöä, joita voidaan käyttää tukena tarkastettaessa toimenpiteiden asianmukaista täytäntöönpanoa;
                        
                     
                           b)
                        
                        
                           nämä tarkastukset tehdään milloin tahansa vuodesta, jos ne mahdollistavat tukikelpoisuusedellytysten tarkastamisen, myös loppumaksun suorittamisen jälkeen.
                        
                     
            
               6.   Poiketen siitä, mitä asetuksen (EU) N:o 1306/2013 59 artiklan 5 kohdassa säädetään, Kreikka voi päättää lykätä tarkastusten määrän lisäämistä, jota olisi pitänyt soveltaa hakuvuonna 2021 tämän artiklan 1–5 kohdassa tarkoitettuihin tukijärjestelmiin ja tukitoimenpiteisiin, ja korvata sen vastaavalla korotuksella hakuvuoden 2022 osalta.
            
         
         III LUKU
         
            YHTEISEN MARKKINAJÄRJESTELYN TÄYTÄNTÖÖNPANOSÄÄNTÖJÄ KOSKEVAT POIKKEUKSET
         
         
            1 JAKSO
         
         
            
               Täytäntöönpanoasetusta (EU) 2017/892 koskevat poikkeukset
            
         
         
            7 artikla
            
               1.   Poiketen siitä, mitä täytäntöönpanoasetuksen (EU) 2017/892 24 artiklassa säädetään, hyväksymisperusteita koskevia paikalla tehtäviä tarkastuksia ei sovelleta vuonna 2021.
            
            
               2.   Poiketen siitä, mitä täytäntöönpanoasetuksen (EU) 2017/892 27 artiklan 2 kohdassa säädetään,
               
                           a)
                        
                        
                           kyseisen asetuksen 27 artiklassa tarkoitettujen paikalla tehtävien tarkastusten on vuonna 2021 liityttävä otokseen, joka käsittää vähintään 10 prosenttia vuonna 2020 haetun tuen kokonaismäärästä;
                        
                     
                           b)
                        
                        
                           sääntöä, jonka mukaan jokaiseen toimintaohjelmaa toteuttavaan tuottajaorganisaatioon tai tuottajaorganisaatioiden yhteenliittymään on tehtävä tarkastuskäynti vähintään kolmen vuoden välein, ei sovelleta paikalla tehtyihin tarkastuksiin vuonna 2021.
                        
                     
            
               3.   Poiketen siitä, mitä täytäntöönpanoasetuksen (EU) 2017/892 27 artiklan 7 kohdassa säädetään, sääntöä, jonka mukaan kyseisen asetuksen 27 artiklan 2 kohdassa tarkoitettuun otokseen kuuluvien tuottajaorganisaatioiden jäsenten yksittäisillä tiloilla toteutettavien toimien osalta on tehtävä ainakin yksi tarkastuskäynti niiden täytäntöönpanon todentamiseksi, ei sovelleta paikalla tehtyihin tarkastuksiin vuonna 2021. Tällaiset käynnit voidaan korvata muuntyyppisillä jäsenvaltioiden määrittelemillä tarkastuksilla, kuten paikkamerkityillä valokuvilla, päivätyillä valokuvilla, miehittämättömien ilma-alusten valvontaraporteilla, hallinnollisilla tarkastuksilla tai tuensaajien kanssa järjestettävillä videokokouksilla.
            
            
               4.   Poiketen siitä, mitä täytäntöönpanoasetuksen (EU) 2017/892 29 artiklan 2 kohdassa säädetään, jäsenvaltio voi tarkastaa vuonna 2021 kaikkien markkinoilta poistettujen tuotteiden osalta – niiden suunnitellusta käyttötarkoituksesta riippumatta – kyseisessä säännöksessä säädettyä prosenttiosuutta pienemmän prosenttiosuuden, edellyttäen että se on vähintään 10 prosenttia tuottajaorganisaation asianomaisista määristä markkinointivuoden aikana. Tarkastus voidaan tehdä tuottajaorganisaation tiloissa tai tuotteiden vastaanottajien tiloissa. Jos tarkastuksissa ilmenee sääntöjenvastaisuuksia, jäsenvaltion on tehtävä lisätarkastuksia. Tällaiset tarkastukset voidaan korvata muuntyyppisillä jäsenvaltioiden määrittelemillä tarkastuksilla, kuten paikkamerkityillä valokuvilla, päivätyillä valokuvilla, miehittämättömien ilma-alusten valvontaraporteilla, hallinnollisilla tarkastuksilla tai tuensaajien kanssa järjestettävillä videokokouksilla.
            
            
               5.   Poiketen siitä, mitä täytäntöönpanoasetuksen (EU) 2017/892 30 artiklan 3 kohdassa säädetään, vuonna 2021 jokaiseen tarkastukseen on sisällyttävä otos, joka edustaa vähintään 3 prosenttia tuottajaorganisaation markkinointivuoden 2020 aikana markkinoilta poistamista määristä. Tällaiset tarkastukset voidaan korvata muuntyyppisillä jäsenvaltioiden määrittelemillä tarkastuksilla, kuten paikkamerkityillä valokuvilla, päivätyillä valokuvilla, miehittämättömien ilma-alusten valvontaraporteilla, hallinnollisilla tarkastuksilla tai tuensaajien kanssa järjestettävillä videokokouksilla.
            
            
               6.   Poiketen siitä, mitä täytäntöönpanoasetuksen (EU) 2017/892 31 artiklan 1 ja 2 kohdassa säädetään, paikalla tehtävät tarkastukset voidaan korvata vuonna 2021 muuntyyppisillä tarkastuksilla, jotka jäsenvaltioiden on määriteltävä, kuten paikkamerkityt valokuvat, päivätyt valokuvat, päivätyt miehittämättömien ilma-alusten valvontaraportit, hallinnolliset tarkastukset tai tuensaajien kanssa järjestettävät videokokoukset.
            
         
         
            2 JAKSO
         
         
            
               Täytäntöönpanoasetusta (EU) 2016/1150 koskevat poikkeukset
            
         
         
            8 artikla
            
               1.   Poiketen siitä, mitä täytäntöönpanoasetuksen (EU) 2016/1150 32 artiklan 1 kohdassa ja 42 artiklan 3 kohdassa säädetään, jos jäsenvaltio ei koronaviruspandemian rajoittamiseksi toteutettujen toimenpiteiden vuoksi kykene suorittamaan paikalla tehtäviä tarkastuksia näiden säännösten mukaisesti, tällaiset tarkastukset voidaan varainhoitovuonna 2021 korvata jäsenvaltion määrittämällä muuntyyppisellä valvonnalla, kuten päivätyt valokuvat, päivätyt miehittämättömien ilma-alusten valvontaraportit, hallinnolliset tarkastukset tai tuensaajien kanssa järjestettävät videokokoukset, millä varmistetaan, että viinialan tukiohjelmiin liittyviä sääntöjä noudatetaan.
            
            
               2.   Poiketen siitä, mitä täytäntöönpanoasetuksen (EU) 2016/1150 43 artiklan 3 kohdassa säädetään, jos jäsenvaltio ei koronaviruspandemian rajoittamiseksi toteutettujen toimenpiteiden vuoksi kykene toteuttamaan paikalla tehtäviä tarkastuksia tämän säännöksen mukaisesti, rypäleiden raakana korjaamiseen liittyviä operaatioita koskevat tarkastukset on varainhoitovuonna 2021 tehtävä 15 päivään syyskuuta 2021 mennessä.
            
         
         
            3 JAKSO
         
         
            
               Täytäntöönpanoasetusta (EU) 2018/274 koskevat poikkeukset
            
         
         
            9 artikla
            
               1.   Poiketen siitä, mitä täytäntöönpanoasetuksen (EU) 2018/274 27 artiklan 3 kohdassa säädetään, jos jäsenvaltio ei koronaviruspandemian rajoittamiseksi toteutettujen toimenpiteiden vuoksi kykene sadonkorjuukaudella vuonna 2021 keräämään ja käsittelemään tuoreita rypäleitä kyseisen asetuksen liitteessä III olevassa II osassa vahvistettua näytemäärää varten, jäsenvaltio voi poiketa tästä näytemäärästä.
            
            
               2.   Poiketen siitä, mitä täytäntöönpanoasetuksen (EU) 2018/274 31 artiklan 2 kohdan b alakohdassa säädetään, jos jäsenvaltio ei koronaviruspandemian rajoittamiseksi toteutettujen toimenpiteiden vuoksi kykene suorittamaan paikalla tehtäviä tarkastuksia vuonna 2021 kyseisen säännöksen mukaisesti, jäsenvaltion on tehtävä tällaiset tarkastukset vähintään 3 prosentille kaikista viinitilarekisterissä mainituista viininviljelijöistä.
            
            
               3.   Poiketen siitä, mitä täytäntöönpanoasetuksen (EU) 2018/274 31 artiklan 2 kohdan c alakohdassa säädetään, jäsenvaltio voi vuonna 2021 keskeyttää tilapäisesti järjestelmälliset paikalla tehtävät tarkastukset viiniköynnökselle istutetuilla aloilla, joita ei ole sisällytetty mihinkään tilakohtaiseen asiakirja-aineistoon, jos jäsenvaltio ei koronaviruspandemian rajoittamiseksi toteutettujen toimenpiteiden vuoksi kykene suorittamaan tällaisia tarkastuksia.
            
         
         
            4 JAKSO
         
         
            
               Täytäntöönpanoasetusta (EU) N:o 615/2014 koskevat poikkeukset
            
         
         
            10 artikla
            Poiketen siitä, mitä täytäntöönpanoasetuksen (EU) N:o 615/2014 6 artiklassa säädetään, jos jäsenvaltio ei koronaviruspandemian rajoittamiseksi toteutettujen toimenpiteiden vuoksi kykene ajoissa toteuttamaan paikalla tehtäviä tarkastuksia kalenterivuonna 2021, jäsenvaltio voi päättää korvata paikalla tehtävät tarkastukset osittain tai kokonaan hallinnollisilla tarkastuksilla tai käyttämällä asiaankuuluvaa näyttöä, mukaan lukien paikkamerkityt valokuvat, videokeskustelut tai muu sähköisessä muodossa oleva näyttö.
         
         
            5 JAKSO
         
         
            
               Täytäntöönpanoasetusta (EU) 2015/1368 koskeva poikkeus
            
         
         
            11 artikla
            Poiketen siitä, mitä täytäntöönpanoasetuksen (EU) 2015/1368 8 artiklan 3 kohdassa säädetään, jäsenvaltio voi päättää poiketa mehiläishoitovuoden 2021 aikana mehiläishoito-ohjelmien tuenhakijoita koskevasta paikalla tehtävien tarkastusten 5 prosentin vähimmäismäärästä, edellyttäen että se korvaa suunnitellut paikalla tehtävät tarkastukset vaihtoehtoisilla tarkastuksilla pyytämällä valokuvia, käymällä videokeskusteluja tai käyttämällä mitä muuta tahansa keinoa, joka tukee mehiläishoito-ohjelmaan sisältyvien toimenpiteiden moitteettoman täytäntöönpanon todentamista.
         
         IV LUKU
         
            LOPPUSÄÄNNÖKSET
         
         
            12 artikla
            Tämä asetus tulee voimaan päivänä, jona se julkaistaan Euroopan unionin virallisessa lehdessä.
            Tämän asetuksen I ja II lukua sekä III luvun 3 ja 4 jaksoa sovelletaan 1 päivästä tammikuuta 2021.
            Tämän asetuksen III luvun 1 ja 2 jaksoa sovelletaan 16 päivästä lokakuuta 2020.
            Tämän asetuksen III luvun 5 jaksoa sovelletaan 1 päivästä elokuuta 2020.
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
         
         
            Tehty Brysselissä 4 päivänä toukokuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 347, 20.12.2013, s. 549.
         
            (2)  EUVL L 78, 20.3.2013, s. 23.
         
            (3)  EUVL L 78, 20.3.2013, s. 41.
         
            (4)  Komission täytäntöönpanoasetus (EU) 2020/532, annettu 16 päivänä huhtikuuta 2020, täytäntöönpanoasetuksista (EU) N:o 809/2014, (EU) N:o 180/2014, (EU) N:o 181/2014, (EU) 2017/892, (EU) 2016/1150, (EU) 2018/274, (EU) 2017/39, (EU) 2015/1368 ja (EU) 2016/1240 poikkeamisesta vuonna 2020 siltä osin kuin on kyse tietyistä yhteisen maatalouspolitiikan mukaisesti sovellettavista hallinnollisista ja paikalla tehtävistä tarkastuksista (EUVL L 119, 17.4.2020, s. 3).
         
            (5)  Komission täytäntöönpanoasetus (EU) N:o 809/2014, annettu 17 päivänä heinäkuuta 2014, Euroopan parlamentin ja neuvoston asetuksen (EU) N:o 1306/2013 soveltamissäännöistä yhdennetyn hallinto- ja valvontajärjestelmän, maaseudun kehittämistoimenpiteiden ja täydentävien ehtojen osalta (EUVL L 227, 31.7.2014, s. 69).
         
            (6)  Euroopan parlamentin ja neuvoston asetus (EU) N:o 1307/2013, annettu 17 päivänä joulukuuta 2013, yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä ja neuvoston asetuksen (EY) N:o 637/2008 ja neuvoston asetuksen (EY) N:o 73/2009 kumoamisesta (EUVL L 347, 20.12.2013, s. 608).
         
            (7)  Komission täytäntöönpanoasetus (EU) N:o 180/2014, annettu 20 päivänä helmikuuta 2014, unionin syrjäisimpien alueiden hyväksi toteutettavista maatalousalan erityistoimenpiteistä annetun Euroopan parlamentin ja neuvoston asetuksen (EU) N:o 228/2013 soveltamista koskevista säännöistä (EUVL L 63, 4.3.2014, s. 13).
         
            (8)  Komission täytäntöönpanoasetus (EU) N:o 181/2014, annettu 20 päivänä helmikuuta 2014, Egeanmeren pienten saarten hyväksi toteutettavista maatalousalan erityistoimenpiteistä annetun Euroopan parlamentin ja neuvoston asetuksen (EU) N:o 229/2013 soveltamista koskevista säännöistä (EUVL L 63, 4.3.2014, s. 53).
         
            (9)  Komission täytäntöönpanoasetus (EU) 2017/892, annettu 13 päivänä maaliskuuta 2017, Euroopan parlamentin ja neuvoston asetuksen (EU) N:o 1308/2013 soveltamissäännöistä hedelmä- ja vihannesalan sekä hedelmä- ja vihannesjalostealan osalta (EUVL L 138, 25.5.2017, s. 57).
         
            (10)  Euroopan parlamentin ja neuvoston asetus (EU) N:o 1308/2013, annettu 17 päivänä joulukuuta 2013, maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta (EUVL L 347, 20.12.2013, s. 671).
         
            (11)  Komission täytäntöönpanoasetus (EU) 2016/1150, annettu 15 päivänä huhtikuuta 2016, Euroopan parlamentin ja neuvoston asetuksen (EU) N:o 1308/2013 soveltamista koskevien sääntöjen vahvistamisesta viinialan kansallisten tukiohjelmien osalta (EUVL L 190, 15.7.2016, s. 23).
         
            (12)  Komission täytäntöönpanoasetus (EU) 2018/274, annettu 11 päivänä joulukuuta 2017, Euroopan parlamentin ja neuvoston asetuksen (EU) N:o 1308/2013 soveltamissäännöistä viini-istutusten lupajärjestelmän, sertifioinnin, saapuvien ja lähtevien erien rekisterin, pakollisten ilmoitusten sekä tiedoksiantojen osalta, Euroopan parlamentin ja neuvoston asetuksen (EU) N:o 1306/2013 soveltamissäännöistä asiaan liittyvien tarkastusten osalta sekä komission täytäntöönpanoasetuksen (EU) 2015/561 kumoamisesta (EUVL L 58, 28.2.2018, s. 60).
         
            (13)  Komission delegoitu asetus (EU) 2018/273, annettu 11 päivänä joulukuuta 2017, Euroopan parlamentin ja neuvoston asetuksen (EU) N:o 1308/2013 täydentämisestä viini-istutusten lupajärjestelmän, viinitilarekisterin, saateasiakirjojen ja todistusten, saapuvien ja lähtevien erien rekisterin, pakollisten ilmoitusten sekä tiedoksiantojen ja tiedoksiannettujen tietojen julkistamisen osalta, Euroopan parlamentin ja neuvoston asetuksen (EU) N:o 1306/2013 täydentämisestä asianomaisten tarkastusten ja seuraamusten osalta, komission asetusten (EY) N:o 555/2008, (EY) N:o 606/2009 ja (EY) N:o 607/2009 muuttamisesta sekä komission asetuksen (EY) N:o 436/2009 ja komission delegoidun asetuksen (EU) 2015/560 kumoamisesta (EUVL L 58, 28.2.2018, s. 1).
         
            (14)  Komission täytäntöönpanoasetus (EU) N:o 615/2014, annettu 6 päivänä kesäkuuta 2014, Euroopan parlamentin ja neuvoston asetuksen (EU) N:o 1306/2013 ja Euroopan parlamentin ja neuvoston asetuksen (EU) N:o 1308/2013 muuttamisesta oliiviöljyn ja syötäväksi tarkoitettujen oliivien alojen tukemista koskevien toimintaohjelmien osalta (EUVL L 168, 7.6.2014, s. 95).
         
            (15)  Komission täytäntöönpanoasetus (EU) 2015/1368, annettu 6 päivänä elokuuta 2015, Euroopan parlamentin ja neuvoston asetuksen (EU) N:o 1308/2013 soveltamissäännöistä mehiläishoitoalan tuen osalta (EUVL L 211, 8.8.2015, s. 9).
         
            (16)  Komission delegoitu asetus (EU) N:o 639/2014, annettu 11 päivänä maaliskuuta 2014, yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä annetun Euroopan parlamentin ja neuvoston asetuksen (EU) N:o 1307/2013 täydentämisestä ja mainitun asetuksen liitteen X muuttamisesta (EUVL L 181, 20.6.2014, s. 1).
         
            (17)  Neuvoston direktiivi 92/43/ETY, annettu 21 päivänä toukokuuta 1992, luontotyyppien sekä luonnonvaraisen eläimistön ja kasviston suojelusta (EYVL L 206, 22.7.1992, s. 7).
         
            (18)  Euroopan parlamentin ja neuvoston direktiivi 2009/147/EY, annettu 30 päivänä marraskuuta 2009, luonnonvaraisten lintujen suojelusta (EUVL L 20, 26.1.2010, s. 7).
         
            (19)  Euroopan parlamentin ja neuvoston asetus (EU) N:o 1305/2013, annettu 17 päivänä joulukuuta 2013, Euroopan maaseudun kehittämisen maatalousrahaston (maaseuturahasto) tuesta maaseudun kehittämiseen ja neuvoston asetuksen (EY) N:o 1698/2005 kumoamisesta (EUVL L 347, 20.12.2013, s. 487).